તેમની સાથે મિકા પણ પાછો આવી ગયો. ૧૫ વર્ષની ઉંમરે દલેરના બેન્ડમાં જોડાયો. બેન્ડમાં લોકોને વાદ્યો વગાડતા શીખવાડ્યા. ૧૯૯૫માં દલેર મહેંદીનું સુપરહિટ ગીત ‘બોલો તારા રા’ આવ્યું હતું. તે પછી મિકાએ ‘દરદી રબ રબ કર દી’ની ધૂન રચી. મિકાસિંહ આમ પડદા પાછળ ધૂન રચતો જ રહી જાત જો દલેરના મેનેજરો પૈકી એકે મિકાને પણ મોટા સ્ટાર બની શકવાનું સપનું ન દેખાડ્યું હોત. મિકાએ ત્યારે તો ના પાડી દીધી કે મારે ગાયક નથી બનવું. મારે તો માત્ર સંગીતકાર બનવું છે. તેણે કહ્યું કે તું માત્ર સંગીત રચીશ તો કોઈ તને નહીં સાંભળે. તારે ગાવું પણ જરૂરી છે.